- MASMUR
- <
- 63
- >

63
Sya jugara bekero Amisye Winai
1 Masmur Daud po ratoe arono no no anoko ngkanembe maninimbe munijo Yehuda.*63:1 Daud kokaibe no anoko ngkanembe arono akarijo titi Saul pare po aubaisy. 1Sam. 23:14
2 Amisy, Winyirati sya Amisy,
rinanuga no Nai rave ti syo nakani.
Sya jugara bekero Amisye Winai maisyare vatano awa ngkamandi ti bekero mana rai.
Inanasine tename so mayondi ti mbekero Nai maisyare mino mana ngkanen dai weti mbekero mana nde rai.
3 Weti ribekero syore mararai no Amisye Winui, no Nya ntuna ri ndandinit rai,
indamu syo Nya vambunin muno Nya kovo ntiti raen.
4 Syo Amisye winararimbe weye Nya muinyo no tawane†63:4 Ayao Ibrani hesed ama ine ratoe tumaimbe naiso mare: ‘‘muinye no tawan.’’ Ama ino manakoe mare: ‘‘Amisye Apa muinye muno Apa anakotaro Po raurairive ti no tawan tutiro Apa kawasae Israel mansai mamo Po raveti mamaisy.’’ mamo manakoe,
yara taune sya kovo mine somamo mamaun bayavea.
5 Maisyare omaiti, risyo winararimbe no arono ta rikove so,
rinaneme raijaseo syo Nya tame rawain.
6 Rinanuga so ranayanambe, igwain syo Amisy naijaseo titive muno syo nararimbe.
Sya jugara anayanambe Amisye Winai
maisyare vatano anayanambe weye po maero manavan dave raisy.
7 Arono syaje niki no sya vasyoto niki ri inaemeno Amisye Winai,
namano waravainyowe syo natantonave rave.
8 Rikinyo ransyerane rai inananibe, weye Amisye Nyo inayaranande mamo ngko dave,
maisyare mangkuero mo ama tuvane rarau wemaisy.
9 Risyo Amisye winaijaro matuve rave,
weye Winya nanem ngkove‡63:9 nanem ngkove: ama ine mare Amisye Apa vambunin. wemi mo rinasopan.
10 Weramu vatano ware wo rinaubaisye wenawamo
indati ugwenen ti wo vatano ugwenen to awa una rije raronto.
11 Onawamo ugweneno marova ama uga rai,
muno awa koke ntuna ti mbe anaibeo make anate mansai.
12 Yara risy akari titi vatano Israel, rinanayanambe weye Amisye Po inayaranande;
muno vatano wo Amisye Apa tame veano awa urairije raokaisye nawamo umananibe ukangkamambe Ai.
Yara vatano wo aarurijate ratore nawamo indati Amisye Po mawa rakuvu.

- MASMUR
- <
- 63
- >

*63:1 63:1 Daud kokaibe no anoko ngkanembe arono akarijo titi Saul pare po aubaisy. 1Sam. 23:14

†63:4 63:4 Ayao Ibrani hesed ama ine ratoe tumaimbe naiso mare: ‘‘muinye no tawan.’’ Ama ino manakoe mare: ‘‘Amisye Apa muinye muno Apa anakotaro Po raurairive ti no tawan tutiro Apa kawasae Israel mansai mamo Po raveti mamaisy.’’

‡63:9 63:9 nanem ngkove: ama ine mare Amisye Apa vambunin.

© 2011, 2019 WBT