- MASMUR
- <
- 45
- >

45
Ransyerano kiny dai no arono akari titi apa ono vauname rai
1 Ransyerano ananyao susyo Kora wo ratoe. Nto irati akari po vatano matayao ukiny maugavo ransyerane rai ai. Ransyerano muiny, ukiny dai arono ono akari titi apa vauname rai. Ransyerane so ama kine mo ransyerano kaijinta ramaisy tavon, namirati ama akari mare: ‘‘Aepare ama ug.’’
2 Inanuga so mbekero mo ayao ngkov dave rauguje,
sya ransyerane somamo syo veano akari titi angkakivambe.
Maisyare vatano aneme nsiridi po pena veano ayao ngkov dave ratoe amaisy,
rinaunane sopamo maweso po ayao ngkov dave raura.
3 Akari titi winamune mamo ngkov daveo anya kaije makivan,
nawa mamo ntairi ayao ngkov dave rai.
Maisyare omaiti, wandaen Amisye Po kove raugaje nai,
ntoa nuge nuganui.
4 Inya, akari titi baribuai winy, nyo nya omako marova ransawa no nateriri,
winyirati anaaniv kakui muno nya kovo ntiti mo namuman!
5 Nyusyo irati nya vambunino anaanive rautan indamu nyo anasineko marova rai,
wirati indamu nyo marimbe vatano mayondi mai muno winteto ayao tugae rai muno moyare rai.
Syare nya nanem ngkov vambunine mo anasineko mbe anaanibe ratande nai.
6 Nya ato nsasiu dave mamo, syare mo nya marova awa okami raukidi,
susye kotare nawamo nyo mataopon aje ntuna no najo ate rai.
7 *45:7 Anemo 7-8 ratoe akato no Ibr. 1:8-9.Amisye Pi Po vambunine raugaje nai ti,
winya mbe akarive mamo indati ntoa nuge nuganui,
nya mbe akari titive mamo ana mamaisye obo mirati ndapatimugo vatane mai.
8 Winyamo nanuga no irati ana ngkove obo rai, yara ana ngkakainoanive mamo nanuga mamuno rai tenambe.
Wemi mbewar Amisy, Opirati Amisy wimbeaje Ai, Po napatimu indamu Po naijaseo akari titi rai,†45:8 Ayao Ibrani mo ratoe maisyare so: ‘‘Amisye Po manino mbovove rauvaro nakari rai.’’
muno Po naveti nanayanambe rave mo akari titi kaije makivan.
9 Nya ansuno manawadi mamo manino mbovove muno inyo mbovove ama ranavane ntami rai.
Wintuna no nya yavaro akari titi namirati korodowai popere‡45:9 korodowai popere omamo gaja apa korodowai raugav ti raotadi indamu veano yavaro akari titi rainyave. rave rainyave rai.
Muno itari ama kine mo nanuga raveti ranayanambe.
10 Akari titi kaije awa wanya arikainye inta nawamo ude
utavondi wanya wanapatambe nai mansai.
Yara nai taune nya nanem ngkove omamo wanya nyare ndaovane nteto narijat no we,
omamo rainyave emasijo kakui rai.
11 Inya, wanya winy, syare ndanide muno ndaen kobe,
syare vemo ndatantona makato nya susye mai muno nya yavaruga mai jinya.
12 Koveamo akari titi anuga ntento nai weye winamune ngkov dave,
weti mbeaje ai, weye opirati vatano akoe be akarive nai pije.
13 Indati kawasae Tirus ude wo romane raveaje namarom,
vatano awa ananuge manui ubeker ware wo nanuga raugabe indamu nyo kove rarorono mai.
14 Wanya rangkaivovambe akari titije ai rainyave ti nsamorive, raugave nsiso no apa tanoano tuna ri,
ansuno mo rave mamo ama vararauno emasije nsaawa rai.
15 Raasaro ansuno nsev dave rai raugaveta akari titije ai,
ama arakovo wanya mansae utavondi udijat uta no akari titi ai.
16 Onawamo mananibe muno manayanambe rave,
arono maugaveta usisa no akari titije umaso apa yavar.
17 Akari titi winy, nya arikainyo anya nao indati wakaseo wo awa anene manigwan utantuna akari titi rai,
onawamo nyo maijaseo ube akari titive no mine tename so rai.
18 Syo ransyerane so veano nya tame raijaseo titive,
indamu susyo mbakipambe mansaemeno nai tutir;
maisyare omaiti, susye kotare wo nangkakivambe ntoa nuge nuganui.

- MASMUR
- <
- 45
- >

*45:7 45:7 Anemo 7-8 ratoe akato no Ibr. 1:8-9.

†45:8 45:8 Ayao Ibrani mo ratoe maisyare so: ‘‘Amisye Po manino mbovove rauvaro nakari rai.’’

‡45:9 45:9 korodowai popere omamo gaja apa korodowai raugav ti raotadi indamu veano yavaro akari titi rainyave.

© 2011, 2019 WBT