- MUNIJE AMA AKARI
- <
- 11
- >

11
Anawae jirumo Amisye po yatutir indamu yo Amisye aura kakavimbe
1 Naije akato uvi omane inta aunande rinai, maisyare taune inta amaisy. Muno anamote inta mo raura rinai mare, “Mbeseo ramu nyo Yavaro Amisye rataun muno ama tewa orame ntavon. Syare nyo vatano ube sambayambe no ama uga rai awa wanuije rator tavon. 2 Yara Yavaro Amisye ama vasyoto no no akiri omamo vemo nyo rataun nora, weye omamo raunanta irati vatano wantukambe Rinaije mansai. Onawamo indati usea ube akarive irati Yerusalem, Amisye apa munije so, raija embae tename jirum eane jirum. Muno wo vatano utantuna no naije mansave tatugadi. 3 Muno Risyo vambunine raugajeo Sya anawae yo inaura kakavimbe jiruma yai indamu yo ana indati nande raurairive muno ijantuna memembea masyote ratoramo ribuge intabo muno ratusije jirum eane tename mandeij (1260).”*11:3 Embae tename jirum eane jirum ama masyote mamo 1260.
4 Anawae jirume umaso yaurata irati inyo saitune jirum muno yawainye jirumo nsayai no Amisy amun, opirati be akarive munije tename so rai. 5 Muno ranivara vatane inta ware wo yansewabe, naije taname muje no yawa rai mo mansanen, weti aya marova umaso mangkur bintabo. Maisyare omaisy, wene nande vatano ubeker wo anawae jirume yanasine ransewabe mai. 6 Anawae jirume umaso, vambunino naumo warae ayaura rai tavon. Weti arono yo Amisye apa ayao raurairive no mine so, yo maruge raorai maje, weamo tugae mamaisyo aya idaura so rai kobe. Muno vambunine no yai weti yo mana raveti mavu. Muno vambunine no yai indamu yo siurijo mangke kotaro rui vayave raugavo munije so rai mo ratatuv, arono rui vayave yo ramayar bayave.
7 Arono yo ayao Amisy raurawa mewen to, ana mamun tipu no Atemo Wene umawe ama uga rai, marovave anawae jirume umawe yai, weti po yapinde muno po yaubaisy. 8 Anawae yanasino ngkakai omamo ntamijo munijo Yerusalem ama unanuijo akoe rai. Omamo munijo wemirati Amisy Yesus auseo sawa inyo kapite raijo wem. Munijo Yerusalem wato mo Sodom muno Mesir ramaisy.†11:8 Munijo Yerusalem mo Sodom ramaisy weye ama vatane ukakainoanive rave, muno mo Mesir ramaisy weye ama vatane wonayo Amisy ai. 9 Umba vatano mine so ude wo anawae jirum yanasino ngkakai umaso raen. Vatane umaso nawamo ude awa susye rai, awa kawasae mai, awa ayao rai, muno awa munijo ranteter. Masyote mandeija vasye inta vatane umaso ude tenambe, wo yanasino ngkakai so raen. Weramu wo yanasino kopa umaso raorai ware omamo vemo rantuna nora. 10 Anawae jirume umaso yo siurijo mangke raugavo vatan tenambe utantuna mine so rai mansai, weti arono wene nande yai to, vatano utantuna no mine vone so mananibe rave. Manayanambe aya wene rai, weti wo one rave wo ananuge raijaro eyaive mansai.
11 Masyote mandeij vasye intai mewen to, umba Amisye po apa anawayo raugakasya yai jakato, naije ikovakato ti isea isyayai. Weti vatan tenambe wo yaene nawamo ujani dave. 12 Naije anawae jirume umaso yo anamoto manakoe inta ranaun, ngkino munijo ntiti mayao de yai mare, “Inandesen indamu ide no naiso!” Naije umaso isyea ija no naumo warae, kamayo mo yatatuv, muno aya marova wo yanyanyuto iseayi.
13 Naije kobe mungki akoe inta ravari muno munijo namije raosor ava abusyin, weti ama nako raosore umaso inta mirati mandamisy muno vatano muenen dai nseo no ribuge kaururum. Muno vatano una munije wato rai ugwenen dainy onao ujani dave, naije wo Amisy wepi no munijo ntiti aura ware, “Wakoe! Amisye apa vambunine manakoe rave!”
14 Sya ayao siurijo jirume ndento to. Ndaen akato: siurijo mandeije mavave mo rarijade kobe.
Tavuna kaururume ramawisy
15 Umba naito Amisyo kaururume po apa tavuna ramawisy. Naije idaniv anamoto manakoe no no munijo ntiti ware: “Naisoamo mine tename mbintabo, wama Amisy obo pirati be akarive rai tenambe, muno Apa Mesias tavondi, Wepi po vatane mapaya ayao kakaije rai. Indati be akarive ntoa nuge nuganui.”
16 Muno vatano ube akarive mansano tenamara eane mambisy nanawirati utantuna no awa kursijo titi no no Amisye amun wenanao wo vukane ranteter no Amun indamu ubeaje Ai. 17 Umba wo raura ware:
“Amisy, Winyi nya vambunine ntiti mo vambunino kaijo rui rakivan tenambe,
muno Winya soamo wino muno wusyinoe wino to.
Reamo kove raura ore Winai,
weye soamo Nyo nya vambunino manakoe raijar indamu wimbe akarive.
18 Vatano wantukambe Nai upari weye Nya pari mangke mamo ama masyote mamai to.
Muno Nya masyote nande to arono nyare Nyo vatano ugwenen to maijasea ukovakato,
umba Nyo manajo awa ana udave rai, rui ngkov muno rui ngkakai.
Nyare Nyo kovo manakoe inta raugaje irati
Nya anawae nanawirati wanapatambe Nai mansai,
muno Nya kawasae mansai, nanawirati wo nasyaniv,
vatano mamaun muno vatano akokoe mansai tenambe.
Yara are nawirati wo vatane mave tatugadi muno wo maubaisy, indati taune Nyo maubaisy.
Anakotare umaso ama masyote ndea mamai kobe to.”
19 Umba naije Yavaro Amisy no no munijo ntiti rausiso, muno Amisye apa Kasyamo Urairije‡11:19 Kasyamo Urairi mamo Amisye apa Ananyao Abusyin randi ama uga rai. raen kakavimbe no Yavaro Amisy umaso ama uga rai. Muno naije ivake ratatukande muno katitire ravabari mo nuge rambayar. Muno mungki nande muno maru oram maje maisyare maru pap.

- MUNIJE AMA AKARI
- <
- 11
- >

*11:3 11:3 Embae tename jirum eane jirum ama masyote mamo 1260.

†11:8 11:8 Munijo Yerusalem mo Sodom ramaisy weye ama vatane ukakainoanive rave, muno mo Mesir ramaisy weye ama vatane wonayo Amisy ai.

‡11:19 11:19 Kasyamo Urairi mamo Amisye apa Ananyao Abusyin randi ama uga rai.

© 2011, 2019 WBT